เดินหน้าพัฒนาเกษตรไทย นำผลงานวิจัย เทคโนโลยี นวัตกรรม ไปใช้ประโยชน์ในพื้นที่
นางอัญชลี สุวจิตตานนท์ รองอธิบดีกรมส่งเสริมการเกษตร กล่าวว่า กรมส่งเสริมการเกษตร และสำนักงานคณะกรรมการส่งเสริมวิทยาศาสตร์ วิจัยและนวัตกรรม เล็งเห็นความสำคัญของการนำผลงานวิจัยไปใช้ประโยชน์ในการพัฒนาภาคการเกษตร โดยทั้ง 2 หน่วยงาน สนับสนุนข้อมูล องค์ความรู้ ผลงานวิจัยและนวัตกรรม พร้อมใช้หรือแหล่งข้อมูลที่เป็นประโยชน์ต่อการดำเนินงานของทั้ง 2 ฝ่าย พร้อมทั้งร่วมดำเนินการส่งเสริมและสนับสนุนการพัฒนากลไกการส่งเสริมการเกษตร เพื่อให้มีการนำผลงานวิจัยและนวัตกรรมพร้อมนำไปใช้ประโยชน์ในการสนับสนุนการทำงาน หรือแก้ไขปัญหาของเกษตรกร ด้วยการรวบรวมความต้องการของพื้นที่ เพื่อใช้ในการวางแผนเชิงนโยบายในการจัดสรรงบประมาณ หรือส่งเสริมการนำผลงานวิจัยและนวัตกรรมพร้อมใช้ไปใช้ประโยชน์ เพื่อแก้ไขปัญหาของเกษตรกรได้อย่างตรงจุด ที่สำคัญอีกประการคือ เป็นการสนับสนุนให้เกิดเครือข่ายการทำงานระหว่างหน่วยงานพันธมิตรของกรมส่งเสริมการเกษตรและหน่วยงานในระบบวิทยาศาสตร์ วิจัยและนวัตกรรม (ววน.) เพื่อขับเคลื่อนโครงการสำคัญที่เป็นประโยชน์ต่อการพัฒนา หรือแก้ปัญหาด้านการเกษตร